RS อัดคอนเทนต์”ช่อง8″เต็มเหนี่ยว ตั้งเป้าปี 61 เรตติ้งทะลุ 7 แสนรายดันรายได้โต 2 พันลบ.
RS อัดคอนเทนต์ "ช่อง8" เต็มเหนี่ยว ตั้งเป้าปี 61 เรตติ้งทะลุ 7 แสนราย เล็งปรับขึ้นค่าโฆษณาเพิ่มอีก 40% ดันรายได้โต 2 พันลบ.
1 พ.ย. 2560

นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS เปิดเผยว่า อุตสาหกรรมดิจิตอลทีวีไทยก้าวเข้าสู่ปีที่ 4 คาดว่าผู้ประกอบการแต่ละรายปรับตัวต่อเนื่องเพื่อเป็นหนึ่งในผู้ชนะ โดยเริ่มเห็นสัญญาณการใช้งบสื่อโฆษณาทยอยฟื้นตัว
โดยคาดว่าปี 2561 จะรีบาวด์ดีดตัวกลับมาเติบโตอีกครั้ง ในส่วนช่อง 8 วันนี้สามารถดำเนินธุรกิจได้ตามแผน และอยู่ในกลุ่มผู้นำ ท็อปไฟว์ระดับประเทศ แม้จะอยู่ในกลุ่มของผู้ชนะในเกมนี้แล้ว แต่มองว่ายังมีโอกาสเติบโตได้อีก หากสามารถทำยอดผู้ชมเพิ่มได้ก็สามารถปรับขึ้นค่าโฆษณาได้ จึงตั้งเป้าสิ้นปี 2561 จะมียอดผู้ชมทะลุ 7 แสนรายต่อนาที สามารถปรับขึ้นค่าโฆษณาเพิ่มอีก 40% ส่งผลให้มีรายได้พุ่งทะยาน 2,000 ล้านบาท
ทั้งนี้แนวทางบริหารช่อง 8 วางกลยุทธ์ Primetime Focus ทุ่มงบดึงสุดยอดคอนเทนต์พรีเมียมระดับคุณภาพทั้งในและต่างประเทศมาลงจอช่วงไพรม์ไทม์ 2 เวลาหลัก คือ เวลา 06.00-09.00 น. และเวลา 18.00-22.30 น. เพื่อเร่งขยายฐานผู้ชมทั่วประเทศตลอดทั้งปี ในเบื้องต้นเตรียมคว้าซีรีส์บอลลีวู้ดที่โด่งดังระดับโลกมาเสริมทัพ พร้อมสานต่อความสำเร็จจากซีรีส์สุดฮิต “หนุมาน สงครามมหาเทพ ” ได้แก่ “วัลลัภ มหาราชย์รักสุดแผ่นดิน” และ “พิฆเนศ มหาเทพไอยรา” ซีรีส์ฟอร์มมหึมาจากอินเดีย
ขณะเดียวกันเดินหน้าเสริมความแกร่งทีมผลิตข่าวต่อเนื่อง เพื่อนำเสนอข้อมูลครอบคลุมทุกประเภท ทั้งการเมือง เศรษฐกิจ กีฬา บันเทิง สังคม และอื่นๆ หวังรักษาแชมป์อันดับ 1 รายการข่าวของกลุ่มผู้ประกอบการหน้าใหม่ต่อไป ภายใต้คอนเซ็ปต์ “เล่าง่าย ดูง่าย เข้าใจง่าย” โดยมีรายการไฮไลต์น่าสนใจ ได้แก่ คุยข่าวเช้า, ปากท้องต้องรู้, ข่าวเด่น, คุยข่าวเย็น, คุยข่าวค่ำ และข่าวทุกต้นชั่วโมง
นอกจากนี้ ตอกย้ำเป็น “คิง ออฟ ไฟต์ สปอร์ต (KING of FIGHT SPORT)” ผู้นำอันดับ 1 กลุ่มรายการมวย ด้วย 3 รายการสุดมันส์เอาใจคอกีฬา ได้แก่ 8 แม็กซ์มวยไทย, มวยไทย แบทเทิ้ล ศึกค่ายชนค่าย และเดอะ แชมเปี้ยน มวยไทยตัดเชือก รวมทั้งได้ลิขสิทธิ์มวยระดับโลกมาถ่ายทอดต่อเนื่องอย่างศึกมวยโลกช่อง 8 HBO Boxing และ UFC มวยกรง 8 เหลี่ยม
ขณะที่ได้ดารานักแสดงนอกค่ายระดับแม่เหล็กมาร่วมงานเพียบสร้างสีสันใหม่ๆ ให้คอละคร ในเฟสแรกเตรียมผลิตหลากรส 10 เรื่องรวด ได้แก่ บุษบาเปื้อนฝุ่น, เสน่นางครวญ, พยัคฆา, ปมรักสลักหัวใจ, ซิ่นลายหงส์, ดงผู้ดี, พ่อปลาไหล, รักฉันสวรรค์จัดให้, สาปกระสือ และมัจจุราชฮอลิเดย์
ล่าสุด ได้ผลิตรายการใหม่ “เกมเรียงเบอร์” เกมโชว์วาไรตี้ดูทุกวันลุ้นเงินล้านทุกวันเจาะกลุ่มครอบครัว ออกอากาศทุกวันจันทร์ถึงศุกร์ เวลา 18.20-18.50 น. โดยมี “กิฟต์-วรรธนะ กัมทรทิพย์” และ “คูลเจแนน-กัญดา ศรีธรรมูปถัมภ์” รับหน้าที่พิธีกร รวมทั้งยังมีรายการวาไรตี้อื่นๆ ดึงดูดสายตาคนดู อาทิ ซุปตาร์ตลาดแตก, อึ้ง ทึ่ง เสียว, ครัวลั่นทุ่ง, THE GUEST ตีสนิทคนดัง
ในปัจจุบันช่อง 8 ได้ขยายฐานผู้ชมออนไลน์ที่เติบโตก้าวกระโดด ด้วยการเชื่อมหน้าจอทีวีกับสื่อออนไลน์ ทั้งเฟสบุ๊ค ยูทูบ ไลน์ทีวี และเว็บไซต์ ซึ่งกระแสตอบรับดี โดยเฉพาะนำรายการข่าว, ซีรีส์บอลลีวู้ด และละคร มาไลฟ์สดบนเฟสบุ๊คคู่ขนานไปกับแพลตฟอร์มหน้าจอทีวีมียอดผู้ติดตามรับชมจำนวนมาก
อีกทั้งได้วางแผนซื้อสื่อโฆษณาประชาสัมพันธ์ที่ท่าอากาศยานต่างๆ ไม่ว่าจะเป็นสนามบินสุวรรณภูมิ, ดอนเมือง, ขอนแก่น, สกลนคร, น่าน ลำปาง ฯลฯ เพื่อตอกย้ำจุดยืน “เข้มทุกเรื่องราว สุดทุกอารมณ์” ให้ชัดเจนในวงกว้างยิ่งขึ้น ด้าน ตลาดต่างประเทศได้ขายลิขสิทธิ์คอนเทนต์ละครไปยังประเทศเพื่อนบ้าน ได้แก่ กัมพูชา, เมียนมาร์, เวียดนาม ฯลฯ เนื่องจากมองเป็นตลาดขนาดใหญ่ที่มีโอกาสขยายตัวสูง ถือเป็นความสำเร็จอีกขั้นได้ขยายฐานผู้ชมก้าวไปสู่ตลาดอาเซียน